- 1 Timothy
- <
- 3
- >

3
Pengurus jemaat pu sifat yang benar
3:1-13
1 “Kalo ada orang yang mau skali jadi orang yang jaga liat Allah pu orang-orang, orang itu de mau pekerjaan yang bagus skali.” Kata-kata ini benar. 2 Karna begitu jadi, orang yang jaga liat Allah pu orang-orang tu de harus orang yang tra bisa dapa tudu deng alasan apa saja. De harus orang yang setia deng de pu maitua, de bisa atur de pu mau, de pintar bawa diri, de juga harus orang yang pantas dapa hormat. De biasa buka pintu ruma untuk trima sapa saja, baru de juga pintar ajar orang. 3 De tra bole tukang minum mabuk, tra kasar tapi de sabar deng orang lain. De harus orang yang tra suka baku mara, trus de juga bukan orang yang hanya ingat uang saja. 4 De harus kepala kluarga yang bisa atur de pu kluarga deng baik, sampe de pu anana dong dengar deng hormat dia. 5 Kalo orang tra bisa atur de pu kluarga sendiri, bagemana nanti de mo urus Allah pu jemaat? 6 Orang yang baru percaya Kristus juga tra bole. Supaya jang nanti de rasa diri inti trus dapa hukum gara-gara itu, sama deng hukuman yang Iblis ada kena itu. 7 Orang yang jaga liat Allah pu orang-orang, de harus orang yang dapa knal baik sampe di luar jemaat juga. Begitu supaya, trada orang yang bisa tudu dia, baru de tapancing deng jrat yang Iblis pasang.
8 Trus untuk orang-orang yang pu tugas bantu jemaat, dong tu harus orang yang pantas dapa hormat trus tra suka putar balik kata. Dong bukan orang yang tra bisa lepas dari minum mabuk, baru tra suka makan untung. 9 Dong harus pegang dong pu percaya yang pu arti dalam skali, sama ikut dong pu suara hati yang bersi.
10 Orang-orang yang pu tugas bantu jemaat tu harus su dapa uji dulu. Trus kalo memang dong tra bisa dapa tudu deng alasan apa saja, baru dong bisa dapa angkat untuk kerja bantu-bantu jemaat.
11 Dong pu maitua*3:11 Dong pu maitua ‒ Di bahasa asli cuma bilang ʻprempuan-prempuan,ʼ jadi de pu arti bisa jadi ʻdong pu maitua dorangʼ ato bisa juga ʻprempuan yang pu tugas untuk bantu-bantu dalam jemaatʼ. juga harus begitu, dong tu prempuan yang tunjuk klakuan yang pantas dapa hormat. Trus dong tra crita-crita orang, bisa atur diri untuk tra ikut dong pu mau-mau, baru de bisa dapa percaya dalam hal apa saja.
12 Orang-orang yang pu tugas bantu jemaat dong harus setia deng dong pu maitua trus dong bisa urus dong pu anana deng dong pu kluarga smua deng baik. 13 Karna dong yang bantu jemaat deng baik, nanti dapa hormat skali. Trus dong juga bisa lebi brani kastau ke orang tentang dong pu percaya ke Kristus Yesus.
Alasan Paulus tulis surat ini
3:14-16
14 Sa harap skali bisa cepat datang ke ko di situ, tapi smua ini sa tulis ke ko, 15 supaya kalo sa lambat, ko su tau bagemana orang harus hidup di tenga-tenga Allah pu kluarga. Dong itu Allah yang hidup pu jemaat. Dong itu fondasi deng tiang yang topang supaya apa yang benar tetap bediri kuat.
16 Memang betul! Tong pu percaya yang de pu arti dalam skali ni, de luar biasa! Tentang:
Yesus Kristus De jadi manusia,
Roh Allah yang kas tunjuk kalo De benar,
Malaikat-malaikat yang jadi De pu saksi.
Kabar tentang De ini, yang tasebar ke bangsa-bangsa.
Orang-orang di dunia ni percaya ke Dia,
De yang dapa angkat dalam cahaya trang skali.

- 1 Timothy
- <
- 3
- >

*3:11 3:11 Dong pu maitua ‒ Di bahasa asli cuma bilang ʻprempuan-prempuan,ʼ jadi de pu arti bisa jadi ʻdong pu maitua dorangʼ ato bisa juga ʻprempuan yang pu tugas untuk bantu-bantu dalam jemaatʼ.

© 2023 WBT