- Lukas
- <
- 9
- >

9
Yesus utus De pu duablas murid-murid
9:1-6
(Mat 10:5-15; Mrk 6:7-13)
1 Begini Yesus panggil De pu duablas murid, trus kasi dong hak deng kuasa untuk usir setan-setan deng kas sembu penyakit-penyakit. 2 Juga De utus dong pigi kastau tentang Allah pu Krajaan, deng kas sembu orang sakit. 3 Yesus bilang dong,
“Jang kam bawa apapa untuk di jalan, jang kam bawa tongkat ato tas, makanan ato uang, ato pakean ganti. 4 Kalo kam mo masuk ruma satu, tinggal disitu sampe kam kas tinggal kota itu. 5 Tapi kalo orang dong tra trima kam, kluar dari dong pu kota deng kas bersi debu dari kam pu kaki. Supaya jadi tanda nanti kota itu dapa hukum.”
6 Habis itu murid-murid dong pigi, dong pigi kliling smua tempat dari kampung ke kampung untuk kastau Brita Baik deng kas sembu orang-orang sakit.
Herodes bingung tentang Yesus
9:7-9
(Mat 14:1-12; Mrk 6:14-29)
7 Waktu Herodes yang printa daera Galilea, de dengar smua hal yang Yesus su buat, de bingung skali karna ada orang yang kastau kalo Yohanes yang tukang baptis, yang dulu su mati, skarang de hidup kembali. 8 Juga ada yang kastau kalo Elia su muncul lagi, baru juga ada yang bilang kalo satu dari nabi-nabi dulu su hidup kembali. 9 Tapi Herodes bilang, “Yohanes pu kepala sa su suru orang potong, orang ini sapa ka? Sa su dengar crita banyak tentang Dia.” Jadi Herodes de usaha mo ketemu deng Yesus.
Yesus kas makan 5.000 orang
9:10-17
(Mat 14:13-21; Mrk 6:30-44; Yoh 6:1-14)
10 Waktu utusan-utusan dong kembali ke Yesus, dong crita smua yang dong su bikin. Yesus bawa dong sendiri saja pigi ke dekat Kota Betsaida. 11 Tapi orang banyak su tau, trus dong ikut Dia. Yesus trima deng bicara sama dong tentang Allah pu Krajaan. De juga kas sembu orang-orang yang sakit di tenga dong.
12 Pas waktu su mo malam, De pu duablas murid datang sama Yesus baru bilang, “Bapa tempat ini sunyi, suru dong pigi ke kampung-kampung deng tempat-tempat dekat sini, supaya dong dapat makan deng tempat buat tidur.”
13 Tapi Yesus bilang ke dorang, “Kam yang harus kasi dong makan!”
Dong jawab, “Yang tong punya hanya lima roti deng dua ikan, kalo tong yang kasi makan brarti tong musti pigi bli makanan untuk smua orang banyak ini.” 14 Dong bilang begitu karna laki-laki saja kira-kira 5.000 orang.
Trus Yesus bilang sama De pu murid-murid, “Suru dong duduk klompok-klompok, kira-kira satu klompok 50 orang.” 15 Murid-murid dong suru orang-orang bikin sperti apa yang Yesus bilang. 16 Habis itu Yesus ambil lima roti deng dua ikan itu, baru liat ke langit, doa syukur ke Allah, trus pata-pata roti baru kasi sama De pu murid-murid, trus dong bagi-bagi sama orang banyak itu. 17 Dong smua makan sampe kenyang. Habis itu dong kumpul roti yang lebi, sampe 12 loyang.
Petrus de bilang tentang Yesus
9:18-21
(Mat 16:13-20; Mrk 8:27-30)
18 Satu kali waktu Yesus ada doa sendiri, De pu murid-murid dong datang ke Dia. Trus De tanya sama dong, “Orang banyak dong bilang Sa ni sapa?”
19 Dong jawab, “Ada yang bilang Yohanes Tukang Baptis, ada yang bilang Elia, ada juga yang bilang, kalo satu dari nabi-nabi yang skarang su hidup kembali.”
20 Yesus tanya ke dong, “Tapi kam bilang, Sa ni sapa?”
Petrus jawab, “Raja Yang Allah Pili, yang Allah su janji.” 21 Trus Yesus larang dong deng kras, supaya jang kastau hal itu ke sapa-sapa.
Yesus kastau tentang nanti De sengsara deng mati
9:22-27
(Mat 16:21-28; Mrk 8:31—9:1)
22 Yesus bilang lagi sama De pu murid-murid,
“Sa Anak Manusia harus dapa siksa banyak deng dapa tolak dari orang Yahudi pu tua-tua deng guru-guru agama sama imam-imam kepala, trus dapa bunu, tapi hari ketiga Allah kas hidup kembali.”
23 Habis itu Yesus bilang sama dong smua,
“Orang yang mo ikut Saya, de tra bole ikut de pu mau, trus harus pikul de pu salib stiap hari deng ikut Saya. 24 Karna sapa saja yang mo kas slamat de pu hidup, de tra dapat hidup yang trada akir. Tapi orang yang kasi de pu hidup untuk Saya,*9:24 kasi de pu hidup untuk Saya ‒ Itu pu arti siap mati untuk ikut Yesus. de yang nanti slamat.✡9:24 Matius 10:39; Lukas 17:33; Yohanes 12:25 25 Ada untung ka kalo satu orang de dapat smua harta di dunia ini, tapi de sendiri tra dapat hidup yang trada akir. 26 Karna sapa saja yang malu akui Sa deng Sa pu ajaran, Sa Anak Manusia juga nanti malu karna orang itu, waktu Sa datang deng cahaya yang penu kuasa dari Sa pu Bapa, juga deng Allah pu malaikat-malaikat! 27 Yang sa bilang ini benar: Dari tenga-tenga kam yang hadir disini ada yang trakan mati sampe dong liat Allah pu Krajaan di bumi.”
Yesus bicara sama Musa deng Elia
9:28-36
(Mat 17:1-8; Mrk 9:2-8)
28 Habis Yesus kas ajar tentang smua itu, kira-kira lewat dlapan hari begitu, Yesus bawa Petrus, Yohanes, sama Yakobus, naik ke gunung satu untuk pigi doa. 29 Waktu Yesus De doa disitu, De pu muka bruba kliatan lain trus De pu pakean jadi puti trang skali. 30 Tiba-tiba ada dua orang muncul, dong bicara deng Yesus, dong tu Musa deng Elia. 31 Dong kliatan ada cahaya trang dari surga. Dong dua bicara sama Yesus tentang De su mo mati di Yerusalem sperti yang Allah pu utusan dong bilang dulu.
32 Waktu itu, Petrus deng de pu teman-teman dong su tidur sono. Begitu dong bangun, dong kaget liat Yesus De trang skali trus De ada bediri deng dua orang itu. 33 Habis itu pas dua orang itu mo pigi kas tinggal Yesus, Petrus de bilang sama Yesus begini, “Bapa Guru! Snang skali tong ada disini. Lebi baik tong kas bediri tiga kema: satu untuk Bapa Guru, satu untuk Musa baru satu untuk Elia.” Tapi Petrus de tra tau apa yang de bicara itu.
34 Waktu Petrus masi bicara begitu, awan puti datang tutup dong. Waktu dong masuk awan itu, dong takut skali. 35 Trus ada suara dari awan itu bilang, “Ini Sa pu Anak yang Sa pili, kam harus dengar Dia.” 36 Habis dong dengar suara itu, dong liat Yesus sendiri saja yang bediri disitu. Yesus pu murid-murid dong kas diam smua itu, trus waktu itu dong tra kastau sama sapa-sapa apa yang dong liat.
Yesus De printa setan kluar dari anak satu
9:37-43a
(Mat 17:14-21; Mrk 9:14-29)
37 De pu besok begini, Yesus deng murid-murid tiga turun dari gunung itu, banyak orang datang rame-rame ketemu Yesus. 38 Begini satu orang dari orang banyak itu bicara deng suara kuat,
“Bapa Guru, sa minta tolong liat sa pu anak, karna sa pu anak satu ini saja. 39 Setan biasa kalo srang, de batariak-batariak badan gementar goyang-goyang sampe de mulut busa kluar. Setan itu siksa kas rusak de pu badan trus tra mau kas tinggal dia. 40 Sa su minta Bapa pu murid-murid supaya dong usir setan itu, tapi dong tra bisa.”
41 Jadi Yesus bilang, “Kam memang orang-orang yang tra percaya deng tra ikut yang benar, mo sampe kapan Sa harus tinggal di tenga kam deng sabar? Bawa ko pu anak kemari!”
42 Waktu anak itu mo dekat Yesus, setan banting de ke tana deng gementar trus de pu badan kejang-kejang. Tapi Yesus printa setan kluar trus kas sembu anak itu, trus kasi anak itu kembali sama de pu bapa. 43 Smua orang heran liat Allah De pu kuasa yang besar.
Yesus De bicara lagi tentang De pu kematian
9:43b-45
(Mat 17:22-23; Mrk 9:30-32)
Orang-orang dong masi heran liat smua yang De buat, Yesus bilang sama De pu murid-murid, 44 “Kam dengar baik, jang kam lupa yang Sa bilang ini: Sa Anak Manusia nanti dapa kasi ke dalam tangan manusia.” 45 Dong tra mngerti kata-kata itu, karna Allah tutup arti kata itu. Jadi dong tra tau, trus dong tra brani tanya kata itu pu arti sama Yesus.
Sapa yang paling besar
9:46-48
(Mat 18:1-5; Mrk 9:33-37)
46 Trus ada baku ribut di tenga Yesus pu murid-murid tentang sapa yang paling penting dari dorang. 47 Tapi Yesus su tau yang dong pikir, jadi De ambil anak kecil satu baru kas bediri di samping Dia. 48 Trus bilang sama dorang,
“Sapa saja yang trima anak ini karna de percaya dalam Sa pu nama, itu de trima Saya. Trus sapa yang trima Saya, itu de trima De yang su utus Saya. Karna sapa yang paling kecil dari kam, de yang paling besar.”
Kalo orang tra mlawan kitong, de tu tong pu teman
9:49-50
(Mrk 9:38-40)
49 Begini Yohanes de bilang sama Yesus, “Guru, tong liat satu orang de usir setan pake Guru pu nama. Karna de tra ikut tong jadi tong larang dia!”
50 Trus Yesus bilang, “Jang kam larang dia, karna sapa saja yang tra mlawan kitong, de tu tong pu teman.”
Satu kampung di Samaria tolak Yesus
9:51-56
51 Satu hari, waktu mo dekat Yesus trangkat ke surga, Yesus nekat deng jalan pigi ke Kota Yerusalem. 52 Jadi De suru orang pigi duluan. Dong pigi, trus masuk ke kampung satu di daera Samaria buat kas siap smua yang Yesus perlu. 53 Tapi orang-orang di kampung tu tra mau trima Yesus, karna dong tau kalo Yesus mo pigi ke Yerusalem.†9:53 tra mau trima Yesus, karna dong tau kalo Yesus mo pigi ke Yerusalem ‒ Orang Samaria tra suka orang Yahudi karna orang Yahudi bilang harus semba Allah di Yerusalem bukan di tempat lain, sperti di gunung Gerazim tempat orang Samaria dong semba. Jadi karna Yesus mo ke Yerusalem jadi dong tra trima Dia. 54 Pas waktu Yesus pu murid Yakobus deng Yohanes dong tau itu, dong bilang, “Tuhan, bagemana Tuhan mau ka, tong minta api turun dari surga supaya kas hilang orang-orang ini?” 55 Yesus balik trus mara dong. 56 Habis itu dong pigi ke kampung yang lain.
Bagemana mo jadi Yesus pu pengikut
9:57-62
(Mat 8:19-22)
57 Waktu Yesus deng De pu murid-murid dong masi lanjut jalan, ada satu orang de bilang sama Yesus, “Sa mo ikut Bapa kemana saja Bapa mo pigi.”
58 Yesus bilang ke dia, “Serigala ada tempat untuk tinggal, burung juga ada sarang, tapi Sa Anak Manusia trada tempat untuk taru kepala.”
59 Trus Yesus bilang satu orang yang lain, “Mari ko ikut Saya!”
Tapi orang itu de bilang, “Tuhan, kas ijin sa pulang urus sa pu bapa sampe sa pu bapa mati dulu.”
60 Tapi Yesus bilang sama dia, “Kas biar orang mati kubur orang mati. Tapi ko, pigi kastau brita tentang Allah pu Krajaan.”
61 Trus satu orang lain lagi bilang, “Bapa, sa mo ikut Bapa tapi sa mo ijin pigi kastau sa pu kluarga dong dulu.”
62 Tapi Yesus bilang sama orang itu, “Orang yang su siap mo cangkul tana tapi de balik liat ke blakang, de tra pantas jadi Allah pu orang di De pu Krajaan.”

- Lukas
- <
- 9
- >

*9:24 9:24 kasi de pu hidup untuk Saya ‒ Itu pu arti siap mati untuk ikut Yesus.

✡9:24 9:24 Matius 10:39; Lukas 17:33; Yohanes 12:25

†9:53 9:53 tra mau trima Yesus, karna dong tau kalo Yesus mo pigi ke Yerusalem ‒ Orang Samaria tra suka orang Yahudi karna orang Yahudi bilang harus semba Allah di Yerusalem bukan di tempat lain, sperti di gunung Gerazim tempat orang Samaria dong semba. Jadi karna Yesus mo ke Yerusalem jadi dong tra trima Dia.

© 2023 WBT