- Matius
- <
- 20
- >

20
Conto tentang orang-orang kerja yang urus kebun anggur
20:1-16
1 Yesus bilang lagi,
“Krajaan Surga tu sama sperti begini, ada satu orang yang pu kebun anggur. Pagi-pagi skali de kluar cari orang-orang untuk kerja di kebun itu. 2 Habis de stuju deng orang-orang kerja itu untuk kasi gaji sperti biasa satu hari satu uang perak, de suru dong ke de pu kebun anggur. 3 Kira-kira jam sembilan pagi, de kluar lagi baru de liat ada orang-orang lain lagi yang tra kerja apapa di pasar. 4 Trus de bilang sama dorang, ‘Kam juga pigi kerja di sa pu kebun anggur suda, nanti sa bayar kam deng gaji yang pantas.’ Trus dong pigi. 5 Kira-kira jam 12 siang deng jam tiga sore, de kluar lagi trus bikin hal yang sama.
6 Habis itu, kira-kira jam lima sore, de kluar lagi trus de liat ada orang-orang lain lagi yang trada kerja apapa, jadi de bilang sama dorang, ‘Knapa satu hari ini kam buang-buang waktu saja disini deng tra kerja apapa?’
7 Dong bilang sama dia, ‘Karna trada orang yang kasi tong kerja.’
De bilang sama dong, ‘Kam juga pigi kerja di sa pu kebun anggur suda.’
8 Waktu hari su mo glap, orang yang pu kebun tu de bilang ke orang yang jaga-jaga liat orang kerja begini, ‘Panggil orang-orang kerja itu baru bayar dong pu uang kerja, mulai dari dong yang masuk trakir sampe dong yang masuk pertama.’ 9 Trus dong yang kerja kira-kira jam lima sore datang baru dong masing-masing trima satu uang perak.
10 Begini dong yang masuk pertama datang, dong pikir nanti dong dapa bayar lebi banyak, tapi dong juga trima masing-masing satu uang perak. 11 Waktu dong trima uang itu, dong sungut-sungut sama orang yang punya kebun anggur itu. 12 Dong bilang begini, ‘Dong yang masuk trakir ni cuma kerja satu jam saja. Masa bapa bayar dong sama deng tong yang tahan panas matahari kerja brat satu hari penu!’
13 Tapi orang yang pu kebun anggur tu de bilang sama satu orang dari dong begini, ‘Kawan, sa tra bikin barang yang tra adil sama ko. Ko su stuju uang kerja satu hari satu uang perak to? 14 Ambil ko pu bagian trus pigi suda, memang sa mo kasi sama orang yang masuk trakir tu sama deng yang sa kasi ke ko. 15 Sa pu hak untuk bikin apa saja deng sa pu uang sendiri to? Ato ko tra snang ka, karna sa baik hati sama orang-orang?’
16 Begitu juga orang yang trakir nanti jadi yang pertama. Trus yang pertama nanti jadi yang trakir.”
Yesus kastau yang ketiga kali tentang De dapa bunu
20:17-19
(Mrk 10:32-34; Luk 18:31-34)
17 Waktu Yesus mo pigi ke Yerusalem, di tenga jalan Yesus panggil De pu duablas murid dong kumpul sendiri baru bilang sama dorang,
18 “Skarang tong pigi ke Yerusalem, baru nanti Sa Anak Manusia dapa kasi ke imam-imam kepala deng guru-guru agama, trus dong hukum mati Saya. 19 Nanti dong kasi Sa ke orang-orang bukan Yahudi, supaya dong ejek-ejek Saya, cambuk, trus kas salib Saya. Tapi pas hari ketiga pasti Allah kas hidup Sa kembali.”
Yakobus deng Yohanes pu mama minta bantu ke Yesus
20:20-28
(Mrk 10:35-45)
20 Habis itu Zebedeus pu istri deng de pu anana dua itu datang ke Yesus, trus tunduk depan Yesus untuk minta satu hal ke Dia. 21 Yesus bilang, “Apa yang mama mau?”
Mama itu jawab, “Waktu nanti di Bapa pu Krajaan, sa mau sa pu anana duduk printa sama-sama di samping Bapa, yang satu di sebla kanan deng yang satu lagi di sebla kiri.”
22 Tapi Yesus jawab dong begini, “Kam tra tau apa yang kam minta. Kam sanggup minum dari glas sengsara yang nanti Sa minum ka?”
Trus dong jawab, “Tong sanggup.”
23 Yesus bilang dong dua, “Memang nanti kam juga sengsara macam Saya. Tapi kalo soal duduk di Sa pu sebla kanan ato kiri, Sa tra pu hak untuk kasi, itu nanti Sa pu Bapa yang kasi ke orang-orang yang De su pili.”
24 Dengar begitu, spulu murid yang lain dong mara sama ade kaka dua itu. 25 Tapi Yesus panggil dong baru bilang,
“Kam su tau kalo pemimpin-pemimpin bangsa biasa tindas orang-orang yang dong pimpin, sama orang-orang yang pegang kuasa bikin apa saja yang dong mau ke dorang. 26 Tapi kam tra bole begitu. Sapa saja yang mo jadi lebi hebat dari yang lain, de harus layani yang lain, 27 trus sapa saja dari kam yang mo jadi yang pertama, de harus jadi kam pu pesuru. 28 Sama sperti Sa Anak Manusia bukan datang untuk orang layani Saya, tapi untuk layani orang trus untuk kasi Sa pu hidup ganti banyak orang untuk kas bebas dorang.”
Yesus kas sembu dua orang buta
20:29-34
(Mrk 10:46-52; Luk 18:35-43)
29 Waktu Yesus deng De pu murid-murid pigi dari Kota Yerikho, ada banyak orang yang ikut Dia. 30 Trus ada dua orang buta yang duduk di pinggir jalan. Waktu dong dengar kalo Yesus ada lewat, dong batariak, “Tuhan, Daud pu turunan,*20:30 Daud pu turunan ‒ Ini gelar yang biasa orang Yahudi pake untuk Raja Yang Allah Pili. kasian tong ka!”
31 Tapi orang banyak itu tegur supaya dong diam. Tapi dong batariak lebi kras lagi, “Tuhan! Daud pu turunan, kasian tong ka!”
32 Dengar itu Yesus brenti baru panggil dorang. De bilang, “Kam mau Sa bikin apa untuk kam?”
33 Dong jawab, “Tuhan, tong mau supaya tong pu mata bisa liat.” 34 Dengar begitu, Yesus rasa kasian sama dorang, jadi De pegang dong pu mata. Waktu itu juga dong bisa liat trus dong dua ikut Yesus.

- Matius
- <
- 20
- >

*20:30 20:30 Daud pu turunan ‒ Ini gelar yang biasa orang Yahudi pake untuk Raja Yang Allah Pili.

© 2023 WBT