- Lukas
- <
- 20
- >

20
Baku soal jawab tentang Yesus pu kuasa
20:1-8
(Mat 21:23-27; Mrk 11:27-33)
1 Satu waktu Yesus kas ajar orang banyak di Ruma Allah deng kastau Brita Baik. Begini imam-imam kepala, guru-guru agama sama orang Yahudi pu tua-tua dong datang. 2 Trus dong bilang sama Yesus, “Coba Ko kastau sama kitong dulu, deng kuasa apa Ko bikin ini? Sapa yang kasi Ko kuasa untuk bikin ini smua?”
3 Yesus jawab dorang, “Sa mo tanya dulu. Coba kam kastau Saya, 4 Yohanes de kas baptis orang deng sapa pu kuasa, Allah ato manusia?”
5 Dong sendiri bahas itu baru bilang,
“Kalo tong bilang, ‘Deng Allah pu kuasa,’ De nanti bilang, ‘Knapa kam tra percaya dia?’ 6 Tapi kalo tong bilang ‘Dari manusia,’ smua orang nanti lempar tong deng batu, karna dong tau kalo Yohanes tu nabi.” 7 Jadi dong jawab kalo dong tratau deng kuasa dari mana baptisan itu.
8 Trus Yesus jawab sama dorang, “Kalo begitu Sa juga tra kastau sama kam deng kuasa apa Sa bikin ini smua.”
Conto tentang orang-orang jahat yang sewa kebun anggur
20:9-18
(Mat 21:33-46; Mrk 12:1-12)
9 Trus Yesus crita conto ini sama orang banyak,
“Ada satu orang bikin kebun anggur.✡20:9 Yesaya 5:1 Trus de kas sewa sama orang-orang yang kerja kebun itu, trus de brangkat ke tempat yang jau trus tinggal disana untuk waktu yang lama. 10 Waktu su mo panen, orang yang pu kebun tu suru de pu pesuru pigi ambil sbagian hasil panen di orang-orang yang sewa kebun. Tapi dong pukul pesuru itu baru dong suru pulang deng tangan kosong. 11 Habis itu de suru satu pesuru lain lagi, tapi dong pukul juga baru bikin malu de trus suru pulang deng tra bawa apapa. 12 Trus de suru pesuru yang ketiga, tapi orang itu dapa pukul sampe luka-luka baru dong lempar de kluar kebun. 13 Jadi orang yang pu kebun tu pikir, ‘Sa harus buat apa lagi? Sa mo kirim sa pu anak yang paling sa sayang. Pasti dong nanti hormati dia.’
14 Tapi begitu dong liat de pu anak itu, dong atur rencana trus bilang, ‘De ini yang nanti pu hak di tana ini, mari tong bunu de supaya tana ini tong bisa ambil.’ 15 Trus dong lempar de kluar kebun trus dong bunu anak itu.”
Trus Yesus tanya ke dorang, “Kam pikir orang yang pu kebun anggur itu nanti de bikin apa sama orang-orang itu? 16 De pasti pigi bunu orang-orang yang sewa kebun itu, trus kasi kebun itu sama orang-orang lain.”
Dengar begitu dong bilang sama Yesus, “Sperti begitu jang kas biar jadi sama kitong!”*20:16 Sperti begitu jang kas biar jadi sama kitong ‒ Dong bilang sperti ini kas tunjuk kalo orang-orang dari klompok Farisi deng imam-imam kepala yang dengar Yesus itu, dong tra bisa trima apa yang Yesus bilang. Karna dong sadar kalo crita ini untuk dong, jadi dong kuatir skali jang sampe Allah hukum dong trus kasi orang lain untuk bikin De pu kerja.
17 Tapi Yesus liat dong baru bilang, “Kalo begitu apa arti ayat ini:
‘Batu yang tukang-tukang bangunan dong buang,
skarang jadi batu fondasi yang paling penting.’†20:17 Batu yang tukang-tukang bangunan dong buang, skarang jadi batu fondasi yang paling penting ‒ Batu ini tu Yesus, baru tukang bangunan tu orang Yahudi pu pemimpin-pemimpin. Dong tolak Yesus tapi Allah kas tinggi Yesus (Mazmur 118:22).
18 Orang yang jatu kena batu itu, pasti de hancur. Juga kalo orang tatindis deng batu itu pasti de lebi hancur lagi.”✡20:18 Yesaya 8:14; Zakharia 12:3
Soal bayar pajak
20:19-26
(Mat 22:15-22; Mrk 12:13-17)
19 Guru-guru agama deng imam-imam kepala, dong tau kalo conto itu pu maksud Yesus bicara kas sala dorang. Itu yang dong cari cara tangkap Yesus disitu juga, tapi dong smua takut sama orang banyak. 20 Jadi dong cari waktu yang baik. Dong bayar orang untuk jadi mata-mata, dong pura-pura jadi orang baik trus tanya-tanya untuk bisa jebak Yesus supaya Yesus kas kluar kata-kata yang lawan pemrinta Roma, supaya dong bisa kasi De sama gubernur yang pu kuasa untuk adili.‡20:20 gubernur yang pu kuasa untuk adili ‒ Waktu itu hanya orang di pemrinta Roma yang bisa kasi hukuman mati, lain dari itu tra bisa. Itu yang dong cari cara untuk jebak Yesus. 21 Begini orang-orang itu tanya sama Yesus, “Bapa guru, tong tau kalo smua yang Bapa bilang deng kas ajar itu benar. Tong tau juga kalo Bapa tra kas beda-beda orang tapi kas ajar Allah pu mau deng benar. 22 Jadi coba Bapa kastau sama kitong, mnurut tong pu aturan agama, tong bisa bayar pajak sama Raja Besar Roma ka tra bisa?”
23 Tapi Yesus tau dong pu maksud tra baik itu jadi De bilang, 24 “Coba kas liat sama Saya, uang logam perak satu. Gambar deng sapa pu nama yang ada disitu?”
Dong jawab, “Raja Besar Roma.”
25 Trus Yesus bilang sama dorang, “Kalo begitu, kasi sama Raja Besar Roma, apa yang jadi Raja Besar Roma pu hak, trus kasi sama Allah, apa yang jadi Allah pu hak.” 26 Dong smua diam deng heran dengar Yesus jawab begitu. Itu yang dong tra bisa mo jrat Yesus di depan orang banyak.
Yesus kas ajar tentang hidup kembali
20:27-40
(Mat 22:23-33; Mrk 12:18-27)
27 Habis itu orang-orang dari klompok Saduki datang ke Yesus, dong tra percaya kalo orang-orang mati nanti hidup kembali. Jadi dong tanya sama Yesus,
28 “Bapa Guru! Musa de su tulis printa ini untuk kitong, kalo satu laki-laki de mati baru de pu istri masi ada tapi dong tra pu anak, de pu sodara laki-laki musti kawin deng de pu istri supaya ada turunan untuk laki-laki yang su mati itu.✡20:28 Ulangan 25:5 29 Ada crita satu begini, tuju orang sodara dong smua laki-laki. Yang sodara pertama kawin, trus mati tra pu anak. 30 Abis itu sodara kedua de kawin deng de pu janda itu, tapi de juga mati baru tra pu anak. 31 Begitu juga sodara yang ketiga sampe yang ketuju smua tra pu anak juga. 32 Sampe prempuan itu juga de mati. 33 Jadi kalo orang mati hidup kembali, dari dong smua sapa yang jadi prempuan itu pu suami? Karna tuju orang itu su kawin deng dia.”
34 Yesus jawab sama dong,
“Orang-orang yang hidup skarang ini dong baku kawin. 35 Tapi orang-orang yang pantas hidup kembali stela dong mati, hidup kembali di jaman yang nanti datang, dong tra kawin deng dapa kawin lagi. 36 Dong sama sperti malaikat, tra bisa mati lagi. Dong su jadi Allah pu anana, karna Allah su kas hidup dong kembali. 37 Musa sendiri su kastau deng jlas kalo orang mati nanti hidup kembali. Waktu de tulis tentang pohon duri lebat yang mnyala itu de bilang Tuhan itu, ‘Abraham, Ishak, deng Yakub dong pu Allah.’✡20:37 Keluaran 3:6 38 De bukan Allah dari orang yang mati, tapi Allah dari orang yang hidup! Karna di depan Allah smua orang hidup.”
39 Dengar begitu ada guru-guru agama yang bilang, “Guru, yang Ko bilang ini betul skali.” 40 Begitu jadi sapa saja tra brani lagi mo tanya-tanya sama Yesus.
Hubungan Yesus deng Daud
20:41-44
(Mat 22:41-46; Mrk 12:35-37)
41 Tapi Yesus tanya sama dorang,
“Bagemana orang bisa bilang, kalo Raja Yang Allah Pili itu Daud pu turunan? 42 Karna Daud sendiri bilang dalam kitab Mazmur,
‘Tuhan Allah su bilang sama sa pu Tuhan:
Duduk di Sa pu sebla kanan,
43 sampe Ko pu musu-musu
Sa taru di bawa Ko pu kaki.’✡20:43 Mazmur 110:1
44 Kalo Daud sebut De itu ʻTuhan,ʼ jadi De bukan hanya Daud pu turunan saja.”
Yesus kas naseat supaya hati-hati deng guru-guru agama
20:45-47
(Mat 23:5-7; Mrk 12:38-40)
45 Waktu orang-orang masi dengar Yesus bicara, Yesus kastau De pu murid-murid dong,
46 “Kam harus hati-hati deng guru-guru agama. Dong snang jalan pake baju-baju panjang trus dong mau skali dapat hormat di pasar, dong juga suka duduk paling depan di tempat ibada deng di pesta-pesta. 47 Tapi dong biasa tipu janda-janda untuk ambil paksa dong pu ruma. Trus untuk tutup dong pu klakuan jahat itu, dong doa yang panjang-panjang. Dong pasti trima hukuman yang lebi brat.”

- Lukas
- <
- 20
- >

✡20:9 20:9 Yesaya 5:1

*20:16 20:16 Sperti begitu jang kas biar jadi sama kitong ‒ Dong bilang sperti ini kas tunjuk kalo orang-orang dari klompok Farisi deng imam-imam kepala yang dengar Yesus itu, dong tra bisa trima apa yang Yesus bilang. Karna dong sadar kalo crita ini untuk dong, jadi dong kuatir skali jang sampe Allah hukum dong trus kasi orang lain untuk bikin De pu kerja.

†20:17 20:17 Batu yang tukang-tukang bangunan dong buang, skarang jadi batu fondasi yang paling penting ‒ Batu ini tu Yesus, baru tukang bangunan tu orang Yahudi pu pemimpin-pemimpin. Dong tolak Yesus tapi Allah kas tinggi Yesus (Mazmur 118:22).

✡20:18 20:18 Yesaya 8:14; Zakharia 12:3

‡20:20 20:20 gubernur yang pu kuasa untuk adili ‒ Waktu itu hanya orang di pemrinta Roma yang bisa kasi hukuman mati, lain dari itu tra bisa. Itu yang dong cari cara untuk jebak Yesus.

✡20:28 20:28 Ulangan 25:5

✡20:37 20:37 Keluaran 3:6

✡20:43 20:43 Mazmur 110:1

© 2023 WBT