- Matius
- <
- 18
- >

18
Sapa yang paling penting dalam Krajaan Surga
18:1-5
(Mrk 9:33-37; Luk 9:46-48)
1 Waktu itu murid-murid datang ke Yesus baru tanya, “Sapa yang paling penting dari antara Allah pu orang-orang dalam Krajaan Surga ka?”
2 Trus Yesus panggil anak kecil satu baru kas bediri di tenga-tenga dong 3 deng bilang,
“Yang Sa bilang ini benar: Kalo kam tra tobat dari dosa-dosa deng jadi sperti anak kecil, kam tra bisa masuk dalam Krajaan Surga. 4 Tapi orang yang kas renda diri macam anak kecil ini, nanti de yang paling penting dalam Krajaan Surga. 5 Sapa saja yang trima satu anak sperti ini karna de percaya dalam Sa pu nama, itu de trima Saya.”
Sapa yang kas sesat orang
18:6-11
(Mrk 9:42-48; Luk 17:1-2)
6 “Tapi sapa saja yang bikin sampe satu dari anana kecil yang percaya Sa ni bikin dosa, lebi baik untuk de kalo orang ikat batu besar di de pu leher baru kas tenggelam de ke laut.
7 Claka skali dunia ini karna ada banyak hal yang bikin sampe orang bikin dosa. Memang hal-hal itu pasti ada, tapi claka skali orang yang umpan itu.
8 Kalo ko pu tangan ato kaki yang bikin sampe ko bikin dosa, potong baru buang suda! Karna lebi baik ko masuk ke dalam hidup yang trada akir deng tangan putus ato kaki putus daripada ko pu tangan deng kaki dua-dua lengkap tapi dapa buang ke dalam api yang tra bisa padam. 9 Kalo ko pu mata bikin sampe ko bikin dosa, cungkil baru buang suda! Karna lebi baik ko masuk ke dalam hidup yang trada akir deng mata sebla daripada ko pu mata dua-dua lengkap tapi dapa buang ke dalam api neraka.
10 Awas! Jang anggap reme satu dari anana kecil ini. Sa bilang sama kam, ada dong pu malaikat di surga yang slalu ada di muka Sa pu Bapa di surga. [ 11 Karna Sa Anak Manusia, datang untuk kas slamat orang yang hilang.]”*18:11 Bagian yang ada dalam kurung ini trada di teks-teks bahasa Yunani yang paling lama, tapi ada di brapa teks Yunani stela yang paling lama itu.
Conto tentang domba yang hilang
18:12-14
(Luk 15:3-7)
12 “Kam pikir bagemana? Kalo satu orang de pu domba 100 ekor, trus satu ekor hilang, apa yang orang itu de bikin? Pasti de taru 99 domba itu di daera gunung, baru pigi cari yang hilang itu sampe dapat to? 13 Yang Sa bilang ini benar: Kalo de su dapat, de pu snang lebi besar karna satu ekor itu dari 99 ekor yang tra hilang. 14 Begitu juga deng kam pu Bapa di surga, De tra mau kalo satu dari anana ini hilang.”
Cara tolong sodara yang bikin sala
18:15-20
15 “Kalo ko pu sodara dalam Tuhan bikin dosa, ko pigi ke dia. Trus waktu kam dua sendiri saja, ko bisa bicara masala itu deng dia. Kalo de dengar ko pu naseat, de su jadi ko pu sodara lagi. 16 Kalo de tra mau dengar ko, bawa satu ato dua orang lagi, karna di Kitab Suci ada tulis, ‘Paling sdikit perlu dua ato tiga saksi untuk kas jlas satu masala.’✡18:16 Ulangan 19:15 17 Kalo de bikin malas tau deng dorang, bicara masala itu ke jemaat. Kalo de tra mau dengar jemaat juga, bikin de sperti orang lain yang tra knal Allah ato tukang tagi pajak. 18 Yang Sa bilang ini benar: Apa yang kam larang di bumi, Allah di surga juga larang itu. Trus apa yang kam kas ijin di bumi, Allah di surga juga kas ijin itu. 19 Yang Sa bilang ini benar juga: Kalo dua orang dari tenga-tenga kam di dunia ini sama-sama satu hati minta apa saja, Sa pu Bapa di surga nanti bikin apa yang kam minta. 20 Karna dimana dua ato tiga orang kumpul karna Saya, disitu Sa ada di tenga-tenga dorang.”
Conto tentang kas ampun orang
18:21-35
21 Habis itu Petrus datang baru bilang ke Yesus, “Tuhan, sampe brapa kali sa harus kas ampun sa pu sodara kalo de bikin sala ke saya? Sampe tuju kali?”
22 Yesus jawab,
“Tidak! Dengar yang Sa bilang ni, bukan sampe tuju kali, tapi sampe 77 kali.
23 Karna Krajaan Surga tu sama sperti raja satu yang mo priksa de pu pesuru-pesuru yang ada utang ke dia. 24 Waktu de mulai priksa, dong bawa pesuru satu yang pu utang 10.000 kantong koin emas.†18:24 10.000 kantong koin emas ‒ Bahasa Yunani: 10.000 talenta. Satu talenta saja tu 6.000 dinar, satu dinar saja sama deng satu orang pu gaji kerja satu hari. Jadi satu talenta pu nilai tu satu orang pu gaji kerja slama 15-20 taun, trus 10.000 talenta tu kira-kira sama deng satu orang pu gaji kerja slama 200.000 taun. 25 Tapi karna orang itu tra mampu kas lunas de pu utang, raja itu kas printa supaya dong jual dia, de pu istri, de pu anana, deng de pu barang-barang smua untuk bayar de pu utang.
26 Trus pesuru itu mohon deng tunduk di depan raja, de bilang, ‘Tuan, sabar dulu ka, nanti sa kas lunas sa pu utang smua.’ 27 Raja itu rasa kasian, jadi de kas bebas trus kas hapus pesuru itu pu utang smua.
28 Tapi waktu pesuru itu kluar, de ketemu deng pesuru lain yang ada utang ke de sdikit saja.‡18:28 sdikit saja ‒ Bahasa Yunani: 100 dinar. Gaji orang yang kerja satu hari penu tu satu dinar. Jadi 100 dinar tu kira-kira sama deng orang pu gaji kerja slama 100 hari saja. De tangkap deng ramas de pu kawan itu pu batang leher, baru bilang, ‘Bayar ko pu utang!’
29 Trus de pu kawan itu tunduk di depan de deng mohon, ‘Sabar dulu ka, nanti sa kas lunas sa pu utang.’ 30 Tapi de tra mau, trus de kasi de pu kawan itu ke dalam penjara sampe de pu kawan kas lunas de pu utang.
31 De pu kawan-kawan lain yang liat itu rasa hati susa skali, trus kastau smua yang jadi tu ke dong pu tuan. 32 Jadi, raja suru panggil orang itu baru bilang ke dia, ‘Ko ni pesuru yang jahat! Ko pu utang smua sa su kas hapus karna ko mohon ke saya. 33 Ko juga harus kasian ko pu kawan sperti sa su kasian ko to!’ 34 Raja langsung mara, trus kasi de ke orang-orang yang jaga penjara untuk siksa de sampe de kas lunas de pu utang smua.
35 Begitu juga yang nanti Sa pu Bapa di surga bikin sama kam, kalo kam tra kas ampun kam pu sodara deng kam pu hati.”

- Matius
- <
- 18
- >

*18:11 18:11 Bagian yang ada dalam kurung ini trada di teks-teks bahasa Yunani yang paling lama, tapi ada di brapa teks Yunani stela yang paling lama itu.

✡18:16 18:16 Ulangan 19:15

†18:24 18:24 10.000 kantong koin emas ‒ Bahasa Yunani: 10.000 talenta. Satu talenta saja tu 6.000 dinar, satu dinar saja sama deng satu orang pu gaji kerja satu hari. Jadi satu talenta pu nilai tu satu orang pu gaji kerja slama 15-20 taun, trus 10.000 talenta tu kira-kira sama deng satu orang pu gaji kerja slama 200.000 taun.

‡18:28 18:28 sdikit saja ‒ Bahasa Yunani: 100 dinar. Gaji orang yang kerja satu hari penu tu satu dinar. Jadi 100 dinar tu kira-kira sama deng orang pu gaji kerja slama 100 hari saja.

© 2023 WBT