- Markus
- <
- 5
- >

5
Yesus usir setan dari satu orang di daera Gerasa
5:1-20
(Mat 8:28-34; Luk 8:26-39)
1 Trus dong sampe di sebla danau, di orang Gerasa pu tempat. 2 Pas Yesus baru turun dari prahu begini, ada satu orang yang krasukan setan, de datang dari goa-goa kubur ke Yesus. 3 Orang itu de tinggal disana. Su trada orang lagi yang mampu ikat dia, biar pake rante juga. 4 Biasa de pu tangan deng kaki dapa ikat deng rante, tapi de kas putus rante itu deng de banting kas hancur. Trada orang yang kuat untuk mo tahan dia. 5 Siang malam de tinggal jalan batariak-batariak di goa-goa kubur deng bukit-bukit, trus de pukul-pukul deng kas luka de pu badan deng batu. 6 Waktu de liat Yesus dari jau, de lari ke Yesus trus tunduk di depan Yesus.
7 Trus de batariak besar bilang, “Ko mo bikin apa deng saya, Yesus Allah Yang Paling Tinggi pu Anak? Sa mohon Ko janji deng Allah pu nama, jang siksa sa ka!” 8 Karna seblum itu Yesus bilang ke dia, “He, setan ko kluar dari orang ini!”
9 Trus Yesus tanya sama orang itu, “Ko pu nama sapa?”
De jawab, “Sa pu nama Legion,*5:9 Legion ‒ Kata ini dari bahasa Latin. Legion itu klompok tentara Romawi yang pu jumla 4.000 ‒ 6.000 orang tentara. karna tong ini banyak skali.” 10 Legion tinggal mohon-mohon supaya Yesus jang usir dong kluar dari daera itu.
11 Dekat situ ada babi-babi banyak yang cari makan di dekat jurang. 12 Trus setan-setan itu mohon sama Yesus, bilang, “Suru tong pinda saja ke babi-babi itu, kas biar tong masuk ke dong ka!”
13 Yesus kas ijin dorang. Trus setan-setan itu dong kluar dari orang itu baru masuk ke dalam babi-babi itu. Rombongan babi itu skitar 2.000, dong lari ke jurang masuk ke dalam danau trus mati tenggelam.
14 Orang-orang yang jaga babi-babi itu lari, trus crita smua yang su jadi itu di kota deng kampung-kampung yang dekat situ. Trus orang-orang kluar kesana untuk liat smua yang su jadi itu. 15 Dong datang ke Yesus trus liat begini orang yang krasukan itu ada duduk, de su pake pakean, juga de su sadar, de yang tadi krasukan Legion itu. Jadi dong liat begini dong takut. 16 Orang-orang yang liat smua itu sendiri crita ke dong yang baru datang, tentang apa yang jadi sama orang yang krasukan setan deng babi-babi itu. 17 Trus dong mulai mohon ke Yesus supaya pigi kas tinggal dong pu daera.
18 Waktu Yesus naik kembali ke prahu, orang yang tadi krasukan setan itu mohon supaya de mo ikut Dia. 19 Tapi Yesus tra kas ijin de ikut, trus bilang ke dia, “Pulang ke ko pu ruma deng ke ko pu orang-orang satu kampung baru kastau dong smua yang Tuhan su buat untuk ko deng De pu baik ke ko!” 20 Jadi orang itu de pigi ke daera Dekapolis trus kastau smua yang Yesus su buat ke dia baru dong smua heran.
Yairus pu anak mati deng prempuan yang sakit pendarahan
5:21-43
(Mat 9:18-26; Luk 8:40-56)
21 Habis itu, Yesus dong menyebrang lagi pake prahu ke sebla danau. Waktu Yesus masi ada di pinggir danau, orang banyak skali yang datang kliling Dia. 22 Begini ada satu orang yang datang, de ini satu orang dari kepala-kepala tempat ibada, de pu nama Yairus. Waktu de liat Yesus, de langsung tunduk depan Yesus pu kaki. 23 De minta deng sunggu baru bilang, “Sa pu anak prempuan ada sakit para, de su mo mati. Bapa datang baru taru tangan di de ka, supaya de sembu deng tetap hidup.” 24 Trus Yesus pigi deng orang itu. Orang banyak skali yang ikut deng dempet ke Dia.
25 Disitu ada prempuan satu yang su 12 taun sakit pendarahan. 26 De su pake de pu uang smua untuk brobat ke dokter ulang-ulang, tapi dong pu obat-obat bikin de susa skali, de tra sembu mala de pu sakit tamba para. 27 De ini su dengar-dengar crita tentang Yesus, makanya biar orang banyak juga de brusaha dekat ke Yesus dari blakang baru kore Yesus pu baju panjang. 28 Karna de pikir, “Sa pasti sembu kalo sa kore De pu baju saja.” 29 Pas de pegang langsung de pu pendarahan itu brenti, trus de rasa kalo de pu sakit itu su sembu.
30 Pas waktu itu Yesus rasa kalo ada kuasa yang kluar dari Dia, jadi de balik trus tanya ke orang banyak yang ada disitu, “Sapa yang kore Sa pu baju tadi?”
31 De pu murid-murid bilang, “Bapa su liat kalo ini orang banyak dempet Bapa, baru Bapa masi mo tanya sapa yang kore Bapa tadi?” 32 Tapi Yesus tinggal liat kliling untuk cari sapa yang tadi su bikin itu. 33 Prempuan itu takut deng gementar†5:33 takut deng gementar ‒ Aturan hukum Musa kalo prempuan yang lagi datang bulan ato dara mngalir tra stop, de tra bersi. Juga de tra bole di tenga smua orang karna de kotor begitu, jadi de takut mngaku. karna tau apa yang su jadi sama dia. Jadi de maju trus tunduk muka ke tana depan Yesus baru mngaku smua ke Dia. 34 Trus Yesus bilang sama prempuan itu, “Anak, karna ko percaya Saya, ko sembu! Skarang ko bisa pulang deng hati tenang, karna ko su sembu dari ko pu sakit.”
35 Waktu Yesus masi bicara, ada orang-orang datang dari kepala tempat ibada itu pu kluarga baru bilang, “Bapa pu anak su mati, jadi tra usa bikin susa Guru lagi.”
36 Tapi Yesus tra mo dengar dong pu kata-kata baru bilang ke Yairus, “Jang takut, percaya saja!” 37 Trus Yesus pigi tapi tra kas ijin orang ikut deng Dia, hanya Petrus, sama ade kaka dua itu, Yakobus deng Yohanes. 38 Waktu dong sampe di kepala tempat ibada itu pu ruma, disana Yesus liat orang-orang ribut skali, karna mnangis suara besar. 39 Trus Yesus masuk baru bilang ke dorang, “Knapa kam ribut deng mnangis? Anak ini de tra mati, de cuma tidur saja!” 40 Tapi dong smua bicara ejek Dia.
Habis De suru dong smua kluar, De bawa anak itu de pu bapa deng mama, tamba deng De pu murid tiga orang itu, dong masuk ke dalam anak itu de pu kamar. 41 Trus Yesus De pegang anak itu pu tangan baru bilang, “Talita kum,” yang de pu arti, “Anak prempuan, Sa bilang ko, bangun suda!” 42 Langsung anak prempuan itu bangun baru jalan, de pu umur su 12 taun. Orang-orang smua yang hadir disitu dong heran skali. 43 De larang dong deng kras untuk jang kastau ke sapa-sapa. Trus De bilang, “Kas anak ni de makan.”

- Markus
- <
- 5
- >

*5:9 5:9 Legion ‒ Kata ini dari bahasa Latin. Legion itu klompok tentara Romawi yang pu jumla 4.000 ‒ 6.000 orang tentara.

†5:33 5:33 takut deng gementar ‒ Aturan hukum Musa kalo prempuan yang lagi datang bulan ato dara mngalir tra stop, de tra bersi. Juga de tra bole di tenga smua orang karna de kotor begitu, jadi de takut mngaku.

© 2023 WBT