- Markus
- <
- 1
- >

Kabar Baik yang Markus kastau
BRITA BAIK YANG MARKUS TULIS
1
Yohanes Tukang Baptis
1:1-8
(Mat 3:1-6, 11-12; Luk 3:3-6, 15-17; Yoh 1:19-28)
1 Ini Brita Baik tentang Yesus Kristus, Allah pu Anak. 2 Brita itu mulai sperti yang tatulis dalam kitab Nabi Yesaya,
“Liat! Sa suru Sa pu utusan duluan Ko,
de nanti kas siap Ko pu jalan.✡1:2 Maleakhi 3:1
3 Ada suara yang batariak di tempat sepi yang kring,
‘Kas siap jalan untuk Tuhan,
kas lurus jalan untuk Dia.’ ”✡1:3 Yesaya 40:3
4 Sama deng yang Nabi Yesaya bilang itu, begitu suda Yohanes Tukang Baptis datang ke tempat sepi yang kring, baru kastau kalo orang harus tobat, trus dapa baptis supaya dapa kas ampun dari dong pu dosa-dosa. 5 Trus smua orang dari daera Yudea deng Yerusalem, datang trus-trus ke dia. Dong mngaku dong pu dosa-dosa trus dapa baptis dari Yohanes di kali Yordan. 6 Yohanes pake baju panjang dari bulu unta, de pu ikat pinggang dari binatang pu kulit. Trus de makan belalang deng madu hutan.
7 Ini yang de kastau, “Stela saya, orang yang pu kuasa lebi besar dari sa nanti datang, tunduk untuk mo buka De pu tali spatu saja sa tra pantas. 8 Sa baptis kam deng air, tapi De nanti baptis kam deng Roh Allah.”
Yohanes baptis Yesus
1:9-11
(Mat 3:13-17; Luk 3:21-22; Yoh 1:32-34)
9 Tra lama begini, Yesus datang dari Kota Nasaret di daera Galilea, trus De dapa baptis dari Yohanes di kali Yordan. 10 Pas De kluar dari air, tiba-tiba De liat langit tabuka trus Roh Allah turun sperti burung merpati ke atas Dia. 11 Trus ada suara dari surga yang bilang, “Ko ini Sa pu Anak yang Sa sayang, Ko bikin Sa pu hati snang.”
Iblis coba Yesus
1:12-13
(Mat 4:1-11; Luk 4:1-13)
12 Langsung stela itu, Roh Allah bawa Yesus ke tempat sepi yang kring. 13 Yesus tinggal 40 hari disana trus De dapa coba dari Iblis. De tinggal sama-sama deng binatang-binatang liar, trus Allah pu malaikat-malaikat datang layani Dia.
Yesus datang ke Galilea
1:14-15
(Mat 4:12-17; Luk 4:14-15)
14 Habis Yohanes dapa tangkap, Yesus pigi ke daera Galilea untuk kastau Brita Baik dari Allah. 15 Yesus bilang, “Waktu yang Allah janji su tiba, Allah pu Krajaan*1:15 Allah pu Krajaan ‒ Istila ni pu arti, Raja yang Allah janji tu su pegang printa di bumi, trus De printa jadi Raja dalam orang pu hidup. Hal ini mulai jadi waktu Yesus datang ke bumi. Waktu Yesus ada di bumi, De bikin banyak macam tanda luar biasa, trus itu kas tunjuk kalo De su mulai printa jadi Raja di bumi. Allah pu Krajaan juga pu arti, dunia yang baru yang Allah pu orang-orang nanti tinggal disitu sampe trada akir, yang waktu itu Yesus betul-betul printa jadi Raja, trada yang lawan De lagi. su dekat. Jadi kam harus tobat dari kam pu dosa-dosa deng percaya sama Brita Baik dari Allah.”
Yesus panggil murid-murid pertama
1:16-20
(Mat 4:18-22; Luk 5:1-11)
16 Waktu Yesus ada jalan di pinggir danau Galilea, De liat Simon deng Simon pu sodara Andreas. Dong dua ada buang jala di danau, karna dong dua tu tukang tangkap ikan. 17 Yesus bilang ke dong dua, “Mari, ikut Saya. Nanti Sa kas ajar kam dua untuk jadi orang yang jala manusia.” 18 Trus dong dua langsung kas tinggal dong pu jala baru ikut Dia.
19 Habis itu Yesus lanjut jalan sdikit lagi trus De liat Yakobus deng de pu sodara Yohanes, dong dua ni bapa Zebedeus pu anana. Dong dua ada kas baik jala di dalam prahu. 20 Begini Yesus langsung panggil dong dua, trus dong dua kas tinggal dong pu bapa Zebedeus deng de pu orang-orang kerja di prahu, baru ikut Dia.
Yesus dalam tempat ibada di Kota Kapernaum
1:21-28
(Luk 4:31-37)
21 Yesus dong tiba di Kota Kapernaum. Pas orang Yahudi pu hari Sabat†1:21 orang Yahudi pu hari Sabat ‒ Hari Sabat tu hari yang kusus untuk orang-orang Yahudi, mulai dari hari Jumat pas matahari masuk sampe Sabtu matahari masuk. Hari Sabat kusus untuk brenti kerja, baru ibada sama-sama. Aturan hari Sabat ada di Keluaran 20:9-10; Ulangan 5:13-14. mulai, Yesus langsung masuk ke tempat ibada deng mulai kas ajar orang disitu. 22 Dong smua heran dengar apa yang De kas ajar, karna De kas ajar dong deng kuasa, tra sperti guru-guru agama.
23 Waktu itu di dalam dong pu tempat ibada ada satu orang yang krasukan setan. Orang itu batariak, bilang, 24 “He Yesus orang Nasaret, Ko mo bikin apa deng kitong? Ko datang mo kas hancur tong ka? Sa tau Ko tu sapa, Ko itu Orang Suci yang Allah utus.”
25 Tapi Yesus printa dia, “Diam, kluar dari dia!” 26 Setan itu bikin de pu badan kejang-kejang baru kluar dari de deng batariak kras-kras.
27 Dong smua heran skali, sampe dong baku tanya, “Itu apa ka? Itu ajaran baru, trus De pu kata-kata penu kuasa! De kas printa setan-setan trus dong dengar Dia!” 28 Trus brita tentang Yesus itu tasebar cepat skali ke smua tempat di daera Galilea.
Yesus kas sembu Petrus pu mama mantu deng orang-orang lain
1:29-34
(Mat 8:14-17; Luk 4:38-41)
29 Habis Yesus dong kluar dari tempat ibada, dong pigi ke Simon deng Andreas pu ruma. Yakobus deng Yohanes juga ikut. 30 Waktu itu Simon pu mama mantu ada tidur karna panas tinggi, jadi langsung dong kastau ke Yesus kalo mama de ada sakit. 31 Jadi Yesus ke mama itu, trus pegang de pu tangan baru kas bangun dia, begini langsung de pu panas tinggi hilang. Habis sembu langsung mama de kas siap makanan untuk Yesus dorang.
32 Pas su mo malam, stela matahari masuk, dong bawa orang-orang sakit smua deng yang krasukan setan ke Yesus. 33 Orang banyak skali dari kota itu yang kumpul di depan ruma itu. 34 Yesus kas sembu orang banyak yang mendrita sakit macam-macam, sama usir setan banyak. De tra kas ijin setan-setan itu bicara karna dong tau De itu sapa.
Yesus kas ajar di kota-kota lain
1:35-39
(Luk 4:42-44)
35 Pagi-pagi skali, waktu masi glap, Yesus bangun baru kluar, trus pigi ke tempat yang sunyi baru berdoa disana. 36 Tapi Simon deng de pu teman-teman cari Dia. 37 Trus waktu dong ketemu Dia, dong bilang, “Bapa, smua orang ada cari Bapa.”
38 Yesus bilang, “Mari tong pigi ke tempat yang lain, ke kota-kota yang dekat, supaya Sa kastau Brita Baik disana juga, karna Sa datang untuk itu.” 39 Trus De pigi ke smua tempat di daera Galilea untuk kastau Brita Baik dalam dong pu tempat-tempat ibada, deng usir setan-setan.
Yesus kas sembu satu orang yang sakit kulit busuk
1:40-45
(Mat 8:1-4; Luk 5:12-16)
40 Satu kali begini, ada satu orang yang sakit kulit busuk datang ke Yesus trus tanam lutut depan Dia. De mohon ke Yesus untuk tolong dia, de bilang, “Bapa, kalo Bapa mau, Bapa pasti bisa kas sembu saya.”
41 Yesus kasian de skali, jadi De kas tangan pegang orang itu trus bilang ke dia, “Sa mau. Ko sembu suda!” 42 Waktu itu juga de pu sakit kulit busuk itu hilang baru de sembu. 43 Trus Yesus langsung suru de pigi baru kas ingat de deng kras, 44 “Ingat e, jang kastau ke sapa-sapa, tapi pigi kas liat ko pu diri ke imam trus kasi persembahan yang Musa de printa untuk kas bersi ko pu diri,✡1:44 Imamat 14:2-32 itu jadi bukti ke dorang.”
45 Tapi de pigi crita smua itu ke mana-mana, sampe Yesus tra bisa kas tunjuk muka di kota apa saja. De pigi tinggal di tempat-tempat sunyi di luar kota. Biar begitu juga, orang-orang dari mana saja, datang trus-trus ke Dia.

- Markus
- <
- 1
- >

✡1:2 1:2 Maleakhi 3:1

✡1:3 1:3 Yesaya 40:3

*1:15 1:15 Allah pu Krajaan ‒ Istila ni pu arti, Raja yang Allah janji tu su pegang printa di bumi, trus De printa jadi Raja dalam orang pu hidup. Hal ini mulai jadi waktu Yesus datang ke bumi. Waktu Yesus ada di bumi, De bikin banyak macam tanda luar biasa, trus itu kas tunjuk kalo De su mulai printa jadi Raja di bumi. Allah pu Krajaan juga pu arti, dunia yang baru yang Allah pu orang-orang nanti tinggal disitu sampe trada akir, yang waktu itu Yesus betul-betul printa jadi Raja, trada yang lawan De lagi.

†1:21 1:21 orang Yahudi pu hari Sabat ‒ Hari Sabat tu hari yang kusus untuk orang-orang Yahudi, mulai dari hari Jumat pas matahari masuk sampe Sabtu matahari masuk. Hari Sabat kusus untuk brenti kerja, baru ibada sama-sama. Aturan hari Sabat ada di Keluaran 20:9-10; Ulangan 5:13-14.

✡1:44 1:44 Imamat 14:2-32

© 2023 WBT