- Markus
- <
- 8
- >

8
Yesus kas makan 4.000 orang
8:1-10
(Mat 15:32-39)
1 Tra lama begini, ada rombongan orang banyak lagi yang datang kumpul dekat Yesus. Trus karna dong tra pu makanan, jadi Yesus panggil De pu murid-murid baru bilang, 2 “Sa kasian skali sama orang banyak ini. Su tiga hari dong ada sama-sama deng Sa baru dong tra pu makanan. 3 Kalo Sa suru dong pulang ke dong pu ruma deng perut kosong, nanti dong bisa pingsan di jalan, apalagi dong yang datang dari jau.”
4 Yesus pu murid-murid jawab, “Tong mo kas makan orang banyak ini deng roti di tempat sunyi sperti begini bagemana?”
5 Yesus tanya ke dorang, “Kam pu roti ada brapa?”
Dong jawab, “Ada tuju.”
6 Jadi De suru orang banyak itu dong duduk di tana. Trus De ambil roti tuju itu, baru doa syukur ke Allah. Habis itu De pata-pata roti itu trus kasi ke De pu murid-murid supaya dong bagi-bagi ke orang banyak itu, jadi dong ambil trus bagi-bagi. 7 Dong juga ada pu ikan kecil brapa. De doa syukur ke Allah untuk ikan itu, trus De suru bagi-bagi ikan itu juga.
8 Trus dong makan sampe kenyang. Habis itu, dong kumpul roti-roti yang lebi, smua ada tuju loyang besar. 9 Dong smua kira-kira ada 4.000 orang. Habis itu Yesus suru dong pulang. 10 Trus De naik ke prahu sama-sama deng De pu murid-murid baru dong pigi ke daera Dalmanuta.
Orang Farisi minta tanda
8:11-13
(Mat 16:1-4)
11 Begini orang-orang Farisi dong datang trus mulai baku tawar deng Yesus. Dong minta De buat satu tanda kalo De dari surga, karna dong mo coba Dia.
12 Pas dengar begitu, Yesus rasa hati susa trus bilang ke dorang, “Apa yang bikin sampe kam orang-orang jaman ini tuntut satu tanda heran? Yang Sa bilang ini benar: sama kam Sa tra kasi satu tanda juga.” 13 Trus De kas tinggal dong baru naik kembali ke prahu, baru pigi menyebrang ke sebla.
Tentang orang Farisi deng Raja Herodes
8:14-21
(Mat 16:5-12)
14 Yesus pu murid-murid lupa bawa roti, baru roti yang ada di dong pu prahu itu cuma satu saja. 15 Trus Yesus kas ingat dorang, “Awas, kam harus hati-hati deng ragi dari klompok Farisi deng ragi dari Raja Herodes.”*8:15 ragi dari klompok Farisi deng ragi dari Raja Herodes ‒ Ragi itu satu bahan untuk bikin roti supaya roti naik. Disini Yesus pu maksud tu, orang Farisi deng raja Herodes pu pengaru yang tra baik, dong pu ajaran deng cara hidup yang tra benar itu sama deng ragi ada pengaru di roti.
16 Begini dong baku bilang yang satu ke yang lain, “De bicara begitu karna tong tra pu roti.”
17 Tapi Yesus tau kalo dong ada bicara begitu jadi De bilang,
“Knapa kam bicara tentang trada roti? Kam masi blum tau deng blum mngerti juga ka? Kam pu hati masi kras ka? 18 Kam pu mata tapi knapa kam tra liat? Kam pu tlinga tapi knapa kam tra dengar? Kam tra ingat ka? 19 Waktu Sa pata-pata lima roti untuk 5.000 orang itu, kam kumpul roti yang lebi ada brapa loyang penu?”
Dong jawab, “12 loyang.”
20 Yesus tanya lagi, “Waktu Sa pata-pata tuju roti untuk 4.000 orang itu, kam kumpul roti-roti yang lebi ada brapa loyang penu?”
Dong jawab, “Tuju loyang.”
21 Trus De bilang lagi ke dorang, “Kam masi blum mngerti ka?”
Yesus kas sembu satu orang buta di Betsaida
8:22-26
22 Habis itu Yesus deng De pu murid-murid tiba di Kota Betsaida. Disitu orang-orang bawa orang buta satu ke Yesus trus mohon ke Dia, supaya De taru tangan di orang buta itu. 23 Jadi Yesus pegang orang buta tu de pu tangan trus bawa de kluar dari kota itu. Trus Yesus luda di orang itu pu mata baru taru tangan di dia, trus tanya dia, “Ko bisa liat apa begitu?”
24 Orang itu de liat ke depan trus bilang, “Sa liat orang-orang jalan, tapi dong kliatan macam pohon.”
25 Trus Yesus taru tangan lagi di orang itu pu mata, langsung de betul-betul su bisa liat. De su sembu, jadi de bisa liat smua-smua deng jlas. 26 Trus Yesus bilang ke dia, “Pulang skarang suda, tapi jang lewat kota itu.”
Petrus mngaku Yesus
8:27-30
(Mat 16:13-20; Luk 9:18-21)
27 Habis itu, Yesus deng De pu murid-murid pigi ke kampung-kampung di skitar Kota Kaisarea Filipi. Di tenga jalan De tanya ke De pu murid-murid, “Orang dong bilang Sa ni sapa?”
28 Dong jawab ke Dia, “Ada yang bilang Yohanes Tukang Baptis, ada yang bilang Elia, ada juga yang bilang satu dari nabi-nabi.”
29 De tanya ke dorang, “Tapi kam bilang, Sa ni sapa?”
Petrus jawab, “Bapa itu Raja Yang Allah Pili.”
30 Trus Yesus larang dong deng kras supaya jang kastau ke sapa-sapa tentang Dia.
Yesus kastau tentang nanti De sengsara deng mati
8:31—9:1
(Mat 16:21-28; Luk 9:22-27)
31 Habis itu, Yesus mulai kas ajar dong kalo Anak Manusia harus dapa siksa banyak deng dapa tolak dari orang Yahudi pu tua-tua deng imam-imam kepala sama guru-guru agama, trus dapa bunu, tapi hidup kembali di hari ketiga. 32 Yesus bilang itu smua di depan-depan, tapi Petrus tarik Yesus ke pinggir baru tegur Dia.
33 Tapi Yesus balik badan liat De pu murid-murid baru De tegur Petrus, De bilang, “Iblis, pigi dari sini! Karna ko bukan pikir yang Allah pikir tapi apa yang manusia pikir.”
34 Trus Yesus panggil orang banyak deng De pu murid-murid baru bilang ke dorang,
“Kalo ada orang yang mo ikut Saya, de tra bole ikut de pu mau, trus harus pikul de pu salib deng ikut Saya. 35 Karna sapa saja yang mo kas slamat de pu hidup, nanti de tra dapat hidup yang trada akir. Tapi orang yang kasi de pu hidup untuk Sa deng karna Brita Baik, de yang nanti slamat. 36 Ada untung ka, kalo satu orang de dapat smua harta di dunia ini tapi de tra dapat hidup yang trada akir itu? 37 Ada ka yang de bisa kasi untuk dapat hidup yang trada akir itu? 38 Sapa saja yang malu akui Sa deng Sa pu kata-kata di depan orang-orang yang tra setia deng yang bikin dosa ini, Sa Anak Manusia juga nanti malu karna orang itu waktu Sa datang deng cahaya yang penu kuasa dari Sa pu Bapa, sama-sama deng Allah pu malaikat-malaikat.”

- Markus
- <
- 8
- >

*8:15 8:15 ragi dari klompok Farisi deng ragi dari Raja Herodes ‒ Ragi itu satu bahan untuk bikin roti supaya roti naik. Disini Yesus pu maksud tu, orang Farisi deng raja Herodes pu pengaru yang tra baik, dong pu ajaran deng cara hidup yang tra benar itu sama deng ragi ada pengaru di roti.

© 2023 WBT