- Matius
- <
- 26
- >

26
Rencana untuk bunu Yesus
26:1-5
(Mrk 14:1-2; Luk 22:1-2; Yoh 11:45-53)
1 Habis Yesus slesai kas ajar smua itu, Yesus bilang ke De pu murid-murid begini, 2 “Kam tau to, kalo dua hari lagi ada hari besar Paska,*26:2 hari besar Paska ‒ Ini dong ingat waktu Allah bawa orang-orang Israel kluar dari Mesir (liat Keluaran 12). pas waktu itu, ada yang mo kasi Sa Anak Manusia untuk dapa kas salib.”
3 Pas waktu itu, imam-imam kepala deng orang Yahudi pu tua-tua dong smua kumpul di Kayafas pu istana. De ni Pemimpin Imam. 4 Dong atur rencana mo tangkap Yesus diam-diam deng cara tipu, untuk bunu Dia. 5 Tapi dong bilang, “Tra bole pas di hari besar supaya orang-orang dong jang kaco.”
Prempuan kas pake minyak wangi di Yesus pu kepala
26:6-13
(Mrk 14:3-9; Yoh 12:1-8)
6 Waktu Yesus ada di Betania, di Simon yang dulu sakit kulit busuk pu ruma, 7 waktu Yesus ada duduk makan, ada prempuan satu yang datang bawa minyak wangi yang mahal di dalam botol dari batu puti. De kas pake minyak itu ke atas Yesus pu kepala.
8 Murid-murid yang liat itu dong tra snang trus bilang, “Untuk apa de buang-buang minyak sperti itu? 9 Karna minyak itu kalo jual de pu harga mahal trus uang itu bisa kasi ke orang-orang miskin.”
10 Tapi Yesus tau yang dong bicara, jadi De bilang,
“Knapa kam bikin susa prempuan ini? De su bikin yang baik ke Saya. 11 Karna orang-orang miskin tu ada trus deng kam. Tapi Sa trakan ada sama-sama trus deng kam. 12 De kas pake Sa minyak ini untuk kas siap Sa pu badan nanti dapa kubur. 13 Yang Sa bilang ini benar: Dimana saja Brita Baik ini orang kastau di sluru dunia, dong juga nanti ingat apa yang de bikin ini.”
Yudas jual Yesus
26:14-16
(Mrk 14:10-11; Luk 22:3-6)
14 Habis itu, satu orang dari Yesus pu duablas murid yang de pu nama Yudas Iskariot, pigi ke imam-imam kepala. 15 De bilang, “Apa yang nanti kam kasi untuk saya, kalo sa jual De ke kam?” Dong bayar de deng 30 uang perak. 16 Trus dari situ, de mulai cari waktu yang pas untuk jual Yesus.
Yesus makan Paska deng De pu murid-murid
26:17-25
(Mrk 14:12-21; Luk 22:7-14, 21-23; Yoh 13:21-30)
17 Pas hari pertama dari hari besar Roti Tra Pake Ragi, Yesus pu murid-murid datang ke Dia. Baru dong bilang, “Dimana Bapa mau tong kas siap makanan Paska untuk Bapa?”
18 Yesus jawab, “Pigi ke laki-laki satu yang di kota situ baru bilang de begini, ‘Guru De pesan: Sa pu waktu su dekat. Sa deng Sa pu murid-murid mo makan Paska di ko pu ruma.’ ” 19 Habis itu, De pu murid-murid bikin sperti yang Yesus kas tugas ke dong, trus dong kas siap makanan Paska.
20 Waktu hari su malam, Yesus duduk makan deng De pu duablas murid itu. 21 Waktu dong ada makan, De bilang, “Yang Sa bilang ini benar: Ada satu orang dari kam yang nanti jual Saya.”
22 Trus deng hati yang sedi skali dong satu-satu orang bilang ke Dia, “Tuhan, bukan sa to?”
23 De jawab,
“Orang yang ada colo roti ke dalam mangkok sama-sama deng Saya, de yang mo jual Saya. 24 Sa Anak Manusia memang nanti mati, sama sperti yang ada tatulis tentang Saya, tapi claka untuk orang yang jual Sa Anak Manusia. Lebi baik untuk orang itu kalo de tra perna lahir.”
25 Yudas, yang mo jual Yesus tu de bilang begini, “Guru, bukan sa to?”
Yesus bilang, “Ko sendiri yang su bilang itu.”
Makan minum sama-sama
26:26-30
(Mrk 14:22-25; Luk 22:15-20; 1 Kor 11:23-25)
26 Waktu dong ada makan, Yesus ambil roti, baru doa syukur ke Allah. Trus De pata-pata roti, baru kasi ke De pu murid-murid deng bilang, “Ambil baru makan, ini Sa pu badan.”
27 Habis itu De ambil glas anggur, doa syukur ke Allah trus kasi ke dong baru bilang,
“Kam smua minum dari glas anggur ini. 28 Karna ini Sa pu dara yang bikin sah Allah pu janji, yang tatumpa untuk banyak orang, untuk kas ampun dosa. 29 Sa bilang kam, habis ini, Sa trakan minum hasil anggur sperti ini lagi sampe hari yang Sa minum hasil anggur yang baru sama-sama deng kam, di Sa pu Allah Bapa pu Krajaan.”
30 Habis mnyanyi puji-puji Allah, Yesus deng De pu murid-murid pigi ke Bukit Zaitun.
Petrus nanti bilang tra knal Yesus
26:31-35
(Mrk 14:26-31; Luk 22:31-34; Yoh 13:36-38)
31 Trus Yesus bilang ke dorang,
“Malam ini, nanti kam smua kas tinggal Saya, karna apa yang mo jadi sama Sa. Sperti ada tatulis, Allah bilang, ‘Sa nanti pukul kas mati gembala, trus domba-domba itu lari tapisa-pisa.’✡26:31 Zakharia 13:7 32 Tapi stela Sa hidup kembali, Sa nanti duluan kam ke Galilea.”
33 Petrus jawab Dia, “Biar dong smua kas tinggal Bapa karna apa yang mo jadi sama Bapa, sa sama skali tidak!”
34 Yesus bilang ke dia, “Yang Sa bilang ini benar: Malam ini seblum ayam berkokok, ko su bilang tra knal Sa tiga kali.”
35 Petrus bilang, “Biar sa harus mati sama-sama deng Bapa juga, sa trakan bilang sa tra knal Bapa.” Smua murid-murid yang lain juga bilang begitu.
Yesus di taman Getsemani
26:36-46
(Mrk 14:32-42; Luk 22:39-46)
36 Habis itu Yesus deng De pu murid-murid pigi ke tempat satu yang de pu nama Getsemani. Trus Yesus bilang ke De pu murid-murid, “Kam duduk disini, Sa mo pigi berdoa dulu disana.” 37 Trus De bawa Petrus deng Zebedeus pu dua anak lagi ikut sama-sama deng Dia. Trus De mulai rasa susa deng gelisa, 38 trus De bilang ke dorang, “Sa pu hati hancur skali, rasa macam mo mati. Kam tinggal disini trus jaga-jaga deng Saya.”
39 Habis itu De maju sdikit, trus tunduk sampe muka ke tana baru berdoa, De bilang, “Bapa, kalo bisa, kas jau sengsara ini dari Sa ka, tapi jang Sa pu mau yang jadi, biar Bapa pu mau saja yang jadi.”
40 Habis itu De kembali ke murid-murid, begini De liat dong ada tidur. Trus De bilang ke Petrus, “Masa satu jam saja kam tra bisa jaga-jaga deng Saya? 41 Jaga-jaga deng berdoa suda, supaya kam jang jatu waktu dapa uji. Memang kam pu hati mo bikin yang benar, tapi kam pu badan tra kuat mo bikin itu.”
42 Trus De pigi untuk berdoa lagi, De bilang, “Bapa, kalo memang trada jalan lain hanya kalo Sa harus tanggung sengsara ini, biar Bapa pu mau yang jadi suda!” 43 Trus waktu De kembali lagi, De liat dong ada tidur, karna dong pu mata su brat skali.
44 De kas biar dong disitu, trus pigi untuk berdoa yang ketiga kali deng doa yang sama. 45 Habis itu Yesus kembali ke De pu murid-murid baru bilang ke dorang, “Kam masi istirahat deng tidur ka? Liat! Skarang waktu untuk Sa Anak Manusia dapa jual ke orang-orang yang bikin dosa pu tangan. 46 Bangun suda, mari! Tong pigi. De yang jual Sa su datang.”
Yesus dapa tangkap
26:47-56
(Mrk 14:43-50; Luk 22:47-53; Yoh 18:1-11)
47 Waktu Yesus masi bicara, Yudas de datang, de tu satu orang dari duablas murid dorang. Ada satu rombongan besar orang yang sama-sama deng dia, dong bawa pedang deng tongkat kayu, dong dapa suru dari imam-imam kepala deng orang Yahudi pu tua-tua. 48 Orang yang jual Yesus su kastau tanda ini ke dorang, “Orang yang nanti sa cium, itu De suda, tangkap Dia.”
49 Waktu dong sampe disitu, de langsung ke Yesus baru bilang, “Slamat malam Guru,” trus de cium Yesus.
50 Tapi Yesus bilang dia, “Kawan, jadi ko datang untuk ini ka?” Habis itu dong maju trus pegang Yesus deng tangkap Dia. 51 Tapi satu orang dari dong yang sama-sama deng Yesus cabut de pu pedang, trus srang kas putus Pemimpin Imam pu pesuru pu tlinga.
52 Trus Yesus bilang dia,
“Kas masuk pedang itu kembali ke de pu tempat, karna sapa yang bakalai deng pedang, nanti de dapa bunu deng pedang juga. 53 Ato kam pikir, Sa tra bisa minta tolong ke Sa pu Bapa, baru De langsung kirim lebi dari 12 pasukan malaikat untuk bantu Saya? 54 Tapi kalo Sa bikin begitu, apa yang ada tatulis dalam Kitab Suci tentang yang harus jadi, bagemana mo jadi?”
55 Habis itu Yesus bilang ke orang banyak,
“Kam kira Sa ni prampok ka, jadi kam datang lengkap deng pedang sama tongkat kayu untuk tangkap Saya? Padahal tiap hari Sa biasa duduk kas ajar orang banyak di Ruma Allah, tapi kam tra tangkap Saya. 56 Tapi memang smua ini harus jadi begini, supaya apa yang ada tatulis dalam kitab nabi-nabi tu jadi.”
Trus De pu murid-murid smua lari kas tinggal Dia.
Yesus di depan Sidang Agama
26:57-68
(Mrk 14:53-65; Luk 22:54-55, 63-71; Yoh 18:12-14, 19-24)
57 Habis dong tangkap Yesus, dong bawa De ke depan Pemimpin Imam yang de pu nama Kayafas. Guru-guru agama deng Yahudi pu tua-tua su kumpul disitu. 58 Tapi Petrus ikut Yesus dari jau sampe masuk ke Pemimpin Imam pu halaman. Habis de masuk ke dalam, de duduk deng orang-orang yang jaga Ruma Allah, untuk liat bagemana hasil dari masala itu.
59 Imam-imam kepala deng anggota Sidang Agama smua brusaha cari orang untuk tudu-tudu Yesus, supaya De dapa hukum mati. 60 Biar ada banyak orang yang maju untuk tudu-tudu Yesus tapi dong tra dapat bukti apapa.†26:60 tra dapat bukti apapa ‒ Dong tra dapat bukti dari smua itu karna harus ada dua saksi yang kasi saksi yang sama. Begini ada dua orang yang maju, 61 dong bilang begini, “Orang ini De bilang, ‘Sa bisa kas hancur Ruma Allah trus bangun kembali dalam tiga hari.’ ”
62 Trus Pemimpin Imam bediri deng bilang ke Yesus, “Ko tra mo jawab yang dong tudu-tudu ke Ko ini ka?” 63 Tapi Yesus diam saja. Trus Pemimpin Imam itu bilang, “Demi Allah yang hidup, kastau sama kitong, Ko tu Raja Yang Allah Pili, Allah pu Anak ka, ato bukan?”
64 Yesus jawab, “Ko sendiri yang bilang begitu. Tapi Sa bilang kam, mulai skarang nanti kam liat Sa Anak Manusia, duduk di sebla kanan Yang Pu Kuasa Paling Besar, trus datang deng awan-awan di langit.”✡26:64 Mazmur 110:1; Daniel 7:13
65 Begini, Pemimpin Imam robek de pu pakean deng bilang, “De su hina Allah. Buat apa tong cari saksi lagi? Skarang kam su dengar De hina Allah to. 66 Kam pikir bagemana?”
Trus dong jawab, “De pantas dapa hukum mati!” 67 Habis itu dong luda De pu muka baru pukul Dia, trus orang-orang lain juga tampeleng Dia. 68 Baru dong bilang, “We, Raja Yang Allah Pili, coba kastau, sapa yang pukul Ko?”
Petrus bilang tra knal Yesus
26:69-75
(Mrk 14:66-72; Luk 22:56-62; Yoh 18:15-18, 25-27)
69 Petrus ada duduk di luar, di halaman situ. Begini pesuru prempuan satu datang ke dia, baru bilang, “Ko juga biasa sama-sama deng Yesus, orang Galilea itu to?”
70 Tapi Petrus bilang tra knal di depan smua orang, de bilang, “Sa tra tau ko pu maksud apa.”
71 Waktu de pigi ke pintu gerbang begini, ada pesuru lain lagi liat dia, baru bilang ke orang-orang yang ada disitu, “Orang ini juga sama-sama deng Yesus, orang Nasaret itu.”
72 Petrus de bilang tra knal lagi deng sumpa, de bilang, “Sumpa, sa tra knal orang itu.”
73 Tra lama begini orang-orang yang ada disitu datang ke Petrus baru bilang, “Pasti ko juga satu orang dari dorang, kentara skali dari ko pu bahasa.”
74 Begini Petrus bilang, “Sa sumpa, sa tra knal orang itu, kalo sa tipu pasti Tuhan hukum saya.” Pas waktu itu ayam berkokok. 75 Begini Petrus ingat yang Yesus perna bilang, “Seblum ayam berkokok, ko su tiga kali bilang tra knal Saya.” Trus de pigi kluar baru mnangis deng hati hancur.

- Matius
- <
- 26
- >

*26:2 26:2 hari besar Paska ‒ Ini dong ingat waktu Allah bawa orang-orang Israel kluar dari Mesir (liat Keluaran 12).

✡26:31 26:31 Zakharia 13:7

†26:60 26:60 tra dapat bukti apapa ‒ Dong tra dapat bukti dari smua itu karna harus ada dua saksi yang kasi saksi yang sama.

✡26:64 26:64 Mazmur 110:1; Daniel 7:13

© 2023 WBT