- Matius
- <
- 12
- >

12
Yesus pu murid-murid petik gandum di hari Sabat
12:1-8
(Mrk 2:23-28; Luk 6:1-5)
1 Satu kali begini, waktu orang Yahudi pu hari Sabat,*12:1 orang Yahudi pu hari Sabat ‒ Hari Sabat tu hari yang kusus untuk orang-orang Yahudi, mulai dari hari Jumat pas matahari masuk sampe Sabtu matahari masuk. Hari Sabat kusus untuk brenti kerja, baru ibada sama-sama. Aturan hari Sabat ada di Keluaran 20:9-10; Ulangan 5:13-14. Yesus deng De pu murid-murid jalan di kebun gandum. Karna lapar, De pu murid-murid petik biji-biji gandum trus makan de pu isi. 2 Liat begitu, orang-orang Farisi bilang ke Yesus, “Liat tu, Bapa pu murid-murid bikin apa yang hukum Musa larang orang bikin di tong pu hari Sabat.”
3 Tapi Yesus jawab dorang,
“Kam tra perna baca yang Daud bikin ka, waktu de sama orang-orang yang ikut dia, dong lapar? 4 Bagemana de masuk ke dalam Ruma Allah trus bagemana dong makan roti yang su kasi sama Allah? Roti ini orang tra bole makan, mo untuk de ka untuk dong yang ikut de juga tra bole, hanya imam-imam saja yang bisa makan itu.✡12:4 1 Samuel 21:1-6; Imamat 24:9 5 Ato kam tra perna baca di hukum Musa ka, yang tentang imam-imam potong binatang di dalam Ruma Allah pas di hari Sabat? Tapi Allah tra anggap dong bikin sala to?✡12:5 Bilangan 28:9-10 6 Sa bilang kam, disini ada Orang yang lebi penting dari Ruma Allah. 7 Kalo memang kam mngerti Allah pu kata-kata ini pu maksud, ‘Yang Sa mau tu, kam kas tunjuk kam pu rasa kasian ke orang lain, daripada kam kas korban binatang,’✡12:7 Hosea 6:6 pasti kam trakan bilang kalo orang yang tra sala tu de su bikin sala. 8 Karna Sa Anak Manusia pu kuasa atas hari Sabat.”
Yesus kas sembu orang di hari Sabat
12:9-15a
(Mrk 3:1-6; Luk 6:6-11)
9 Habis pigi dari sana, Yesus masuk ke dong pu tempat ibada. 10 Disitu ada orang satu yang de pu tangan sebla mati. Trus dong tanya sama Yesus, “Bisa kas sembu orang pas hari Sabat ka?” Dong pu maksud supaya bisa kas sala Dia.
11 Tapi Yesus bilang sama dorang,
“Kalo dari kam ada satu orang yang piara domba satu, baru domba itu jatu dalam lobang pas hari Sabat, pasti de usaha tarik kas kluar domba itu to? 12 Manusia pasti lebi penting dari domba itu to? Brarti tong bisa buat baik pas hari Sabat.”
13 Trus Yesus bilang ke orang itu, “Kas lurus ko pu tangan!” Trus de kas lurus de pu tangan, langsung de pu tangan itu sembu, trus jadi sehat sperti de pu tangan yang sebla. 14 Trus orang-orang Farisi dong kluar baru atur rencana untuk bunu Yesus. 15a Tapi Yesus su tau dong pu maksud jadi De pigi dari sana.
Yesus tu Tuhan pu utusan
12:15b-21
15b Ada orang banyak yang ikut Yesus baru De kas sembu dong smua yang sakit. 16 De larang dong deng kras untuk tra bole kastau De tu sapa, 17 supaya Allah pu kata-kata dulu lewat Nabi Yesaya tu su jadi,
18 “Liat, ini ni Sa pu Pesuru yang Sa pili,
yang Sa sayang, De yang bikin Sa pu hati snang.
Nanti Sa kuasai Dia deng Sa pu Roh,
trus De kastau ke bangsa-bangsa kalo nanti Sa mo adili deng cara yang adil.
19 De trakan baku mara deng trakan batariak,
trus orang trakan dengar De pu suara di jalan-jalan.
20 Sama sperti De trakan kas putus bulu yang pata,
trus De trakan kas mati plita yang hampir padam.
De pasti usaha sampe adili deng cara adil itu menang.
21 Trus hanya sama De saja nanti bangsa-bangsa taru dong pu harap.”✡12:18-21 Yesaya 42:1-4
Yesus deng Beelzebul
12:22-37
(Mrk 3:20-30; Luk 11:14-23; 6:43-45)
22 Habis itu dong bawa satu orang ke Yesus, orang yang krasukan setan. Orang itu de tra bisa liat deng bisu, trus Yesus kas sembu dia, jadi de bisa bicara deng liat lagi. 23 Jadi orang banyak itu heran skali deng bilang, “Mungkin De ini suda yang Daud pu Anak.”†12:23 Daud pu Anak ‒ Ini gelar untuk ʻRaja Yang Allah Pili.ʼ
24 Tapi waktu orang Farisi dengar tentang itu, dong bilang, “De usir setan pake kuasa Beelzebul, setan pu bos.”
25 Tapi Yesus tau apa yang dong pikir jadi De bilang ke dong,
“Stiap negara yang baku musu, pasti hancur. Trus stiap kota ato kluarga yang baku musu, pasti tra bisa tahan lama. 26 Sama juga kalo Iblis usir Iblis, dong juga baku lawan deng dong sendiri, bagemana krajaan itu bisa tahan? 27 Kalo betul Sa usir setan pake Beelzebul pu kuasa, kam pu murid-murid usir setan-setan itu pake sapa pu kuasa? Jadi biar kam pu murid-murid yang kas tunjuk apa yang kam tudu tu sala! 28 Tapi Sa usir setan pake Roh Allah pu kuasa, trus ini kas bukti kalo Allah pu Krajaan su datang ke kam. 29 Ato bagemana orang bisa masuk ke orang yang kuat pu ruma untuk rampas de pu harta, kalo de blum ikat orang yang kuat itu dulu? Habis itu baru de bisa rampas orang itu pu harta smua.
30 Orang yang tra sama-sama Saya, su jlas de lawan Saya. Trus orang yang tra mo kerja untuk Saya, su jlas de kas rusak Sa pu kerja. 31 Sa bilang kam, orang yang bikin dosa deng hina-hina orang lain, nanti bisa dapa kas ampun. Tapi kalo hina Roh Allah, de trakan dapa kas ampun. 32 Kalo orang bilang satu hal yang mlawan Sa Anak Manusia, nanti bisa dapa kas ampun. Tapi kalo orang yang bicara jahat mlawan Roh Allah, de trakan dapa kas ampun, mo di dunia ini juga di dunia yang nanti datang.
33 Kalo pohon yang subur, pasti de pu bua juga bagus, kalo pohon satu kam bilang tra subur, pasti de pu bua juga tra bagus. Orang knal pohon tu dari bua. 34 Kam jahat macam ular bisa! Bagemana kam bisa bicara hal-hal yang baik, padahal kam sendiri jahat? Karna apa yang orang bicara tu kluar dari yang de simpan dalam de pu hati. 35 Orang baik kas kluar hal-hal baik yang de simpan dalam hati, orang jahat kas kluar hal-hal jahat yang de simpan dalam hati. 36 Sa bilang kam, nanti waktu Allah adili manusia, stiap orang harus tanggung jawab untuk stiap de pu kata-kata yang trada guna. 37 Karna lewat ko pu kata-kata sendiri nanti Allah anggap ko benar, trus ko pu kata-kata sendiri juga yang Allah pake untuk kas hukum ko.”
Tanda Nabi Yunus
12:38-42
(Luk 11:29-32)
38 Waktu itu ada brapa guru agama deng orang-orang dari klompok Farisi yang bilang ke Yesus, “Bapa Guru, tong mo liat Bapa buat satu tanda heran.”
39 Tapi Yesus bilang sama dorang,
“Kam tu orang-orang yang jahat deng tra setia, kam tuntut satu tanda heran. Tapi sama kam Sa tra kasi satu tanda juga, hanya tanda Nabi Yunus. 40 Karna sama sperti Yunus de tinggal dalam ikan besar itu pu perut slama tiga hari tiga malam,✡12:40 Yunus 1:17 begitu juga Sa Anak Manusia nanti tinggal dalam perut bumi tiga hari tiga malam. 41 Jadi waktu trakir, orang-orang Niniwe nanti bangkit trus adili kam orang-orang jaman ini, karna orang-orang Niniwe itu dong tobat dari dong pu dosa-dosa waktu dong dengar yang Yunus kastau.” Trus Yesus lanjut bicara, “Liat! Yang lebi besar dari Yunus ada disini. 42 Waktu trakir, ratu dari negri slatan de nanti bangkit trus adili orang-orang jaman ini. Karna ratu itu de datang dari jau untuk dengar Salomo pu ajaran yang bikin mngerti deng baik.✡12:42 1 Raja-raja 10:1-10; 2 Tawarikh 9:1-12 Liat! Yang lebi besar dari Salomo ada disini!”
Setan kembali
12:43-45
(Luk 11:24-26)
43 Trus Yesus bilang, “Kalo setan kluar dari satu orang, roh itu de pigi ke tempat-tempat yang kosong cari tempat untuk de tinggal, tapi de tra dapat. 44 Jadi de bilang, ‘Sa mo kembali ke sa pu tempat yang dulu sa tinggal.’ Jadi waktu de kembali, de liat orang itu sperti tempat kosong yang bersi deng rapi. 45 Trus de pigi bawa tuju roh yang lebi jahat dari dia, dong masuk ke orang itu baru tinggal. Pasti orang itu pu hidup lebi rusak daripada yang dulu. Ini suda yang jadi sama kam smua orang-orang jahat di jaman ini.”
Yesus pu kluarga
12:46-50
(Mrk 3:31-35; Luk 8:19-21)
46 Waktu Yesus masi bicara deng banyak orang itu, De pu mama deng De pu sodara-sodara tunggu di luar baru brusaha untuk ketemu Dia. 47 Trus orang satu bilang ke Dia, “Bapa liat, Bapa pu mama deng sodara-sodara ada di luar, dong brusaha mo ketemu Bapa.”
48 Tapi Yesus bilang ke orang yang kastau pesan itu begini, “Sapa Sa pu mama? Sapa Sa pu sodara-sodara?” 49 Trus De lanjut bicara deng tunjuk ke De pu murid-murid, “Ini suda, Sa pu mama deng Sa pu sodara-sodara! 50 Karna sapa saja yang bikin Sa pu Bapa di surga pu mau, de suda Sa pu sodara laki-laki, deng Sa pu sodara prempuan, deng Sa pu mama.”

- Matius
- <
- 12
- >

*12:1 12:1 orang Yahudi pu hari Sabat ‒ Hari Sabat tu hari yang kusus untuk orang-orang Yahudi, mulai dari hari Jumat pas matahari masuk sampe Sabtu matahari masuk. Hari Sabat kusus untuk brenti kerja, baru ibada sama-sama. Aturan hari Sabat ada di Keluaran 20:9-10; Ulangan 5:13-14.

✡12:4 12:4 1 Samuel 21:1-6; Imamat 24:9

✡12:5 12:5 Bilangan 28:9-10

✡12:7 12:7 Hosea 6:6

✡12:21 12:18-21 Yesaya 42:1-4

†12:23 12:23 Daud pu Anak ‒ Ini gelar untuk ʻRaja Yang Allah Pili.ʼ

✡12:40 12:40 Yunus 1:17

✡12:42 12:42 1 Raja-raja 10:1-10; 2 Tawarikh 9:1-12

© 2023 WBT