- FILIPI
- <
- 2
- >

2
Hidup ikut Kristus pu sikap
2:1-11
1 Sodara-sodara, kam pu hati tu kuat karna kam su hidup satu deng Kristus. Kam dapa hibur karna Kristus De sayang kam. Kam juga su dapat bagian dari Roh Allah. Trus kam baku sayang deng kas tunjuk Kristus pu kasian deng sayang sama yang lain. 2 Jadi, coba bikin sa pu hati tamba rasa snang skali deng cara begini: Kam harus satu hati, deng satu pikiran, trus kam harus baku sayang deng pu satu tujuan. 3 Apa saja yang kam bikin, tra bole bikin itu karna pikir diri sendiri ato karna mo bikin diri hebat, tapi bikin itu deng rasa renda hati, anggap yang lain lebi penting daripada kam pu diri sendiri. 4 Tra bole masing-masing pikir kam pu diri sendiri saja, tapi ingat orang lain juga.
5 Kam harus pu sikap yang sama sperti Kristus Yesus pu sikap:
6 Biar De pu asli tu sama deng Allah,
tapi De tra pikir kalo itu hak yang harus De jaga mati.
7 Mala pigi kas tinggal De pu hak itu,
bikin De pu diri sama deng budak
trus De jadi manusia sama deng kitong.
8 Waktu De datang jadi manusia,
De kas renda diri,
De tunduk ikut Allah pu mau sampe mati,
mala sampe mati tra hormat, di kayu salib.
9 Itu yang, Allah paling kas tinggi De skali.
Trus Allah kasi De nama yang pu kuasa paling besar dari smua nama lain.
10 Supaya smua yang ada di surga, di bumi, sampe yang ada di bawa bumi juga,
dong langsung tanam lutut untuk kas tinggi Yesus pu nama.
11 Baru smua lida mngaku kalo “Yesus Kristus, De itu Tuhan,”
supaya Allah Bapa dapa kas tinggi.
Tanggung jawab dari slamat yang ko dapat
2:12-18
12 Karna begitu jadi, sodara-sodara yang sa sayang, kam su biasa dengar-dengar to? Itu yang, kam harus tetap kerja sunggu-sunggu untuk kas tunjuk bua yang baik dari slamat yang kam su dapat, deng rasa takut sama hormat ke Allah. Memang kam su bikin itu waktu sa ada disitu, tapi lebi lagi skarang ini waktu sa trada disitu. 13 Kam harus bikin itu karna Allah sendiri yang kerja dalam kam pu hati. De taru rasa snang untuk mo bikin apa yang De mau, trus De kas mampu ko untuk kerja apa yang bikin snang Allah pu hati.
14 Waktu kam bikin apa saja, kam tra bole sungut-sungut deng baku tawar. 15 Kam harus begitu supaya kam tra bikin sala, trus tra bisa dapa kas sala. Karna kam tu Allah pu anana yang hidup bersi, di jaman yang penu deng orang-orang yang hati su sesat deng jahat ini. Supaya di tenga-tenga dorang, kam itu macam bintang-bintang yang kas trang dunia ini, 16 deng tetap pegang Brita Baik yang kasi hidup yang trada akir itu. Deng begitu sa bisa bangga deng snang skali waktu Kristus datang kembali, karna sa pu kerja stenga mati tra sia-sia sperti orang yang lari tapi tra sampe akir lomba.
17 Tapi sa tetap rasa snang biar sa pu dara jadi persembahan*2:17 persembahan ‒ Ini persembahan yang sperti minuman. Paulus kasi sama de pu diri deng anggur, yang orang Yahudi siram di tempat bakar korban supaya jadi korban untuk Allah (liat Bilangan 28:1-15). yang tatumpa di atas kam pu persembahan deng playanan karna percaya ke Allah. Sa ikut rasa snang skali deng kam smua. 18 Iyo kam harus snang skali, kam harus ikut snang skali sama-sama deng saya.
Timotius deng Epafroditus
2:19-30
19 Kalo Tuhan Yesus kas ijin, sa harap bisa suru Timotius pigi liat kam disitu supaya sa juga bisa dapa kas smangat lewat kam pu kabar yang de bawa nanti. 20 Hanya de saja yang sunggu-sunggu pikir tentang apa yang kam perlu, karna de yang pu pikiran sama deng saya. 21 Orang-orang yang lain dong hanya pikir dong pu diri sendiri saja. Dong tra pikir apa yang Yesus Kristus mau. 22 Tapi kalo Timotius, kam su knal dia, de su kas tunjuk kalo de itu setia deng kerja sama-sama deng sa untuk kas sebar Brita Baik ini, sama macam bapa deng anak begitu. 23 Jadi, habis sa dengar bagemana dong pu keputusan trakir untuk sa pu masala ini, sa harap bisa cepat suru de kesitu. 24 Tapi, kalo Tuhan kas ijin, sa percaya tra lama lagi sa sendiri juga bisa pigi liat kam disitu.
25 Tapi sa juga pikir harus kirim pulang Epafroditus, kam pu utusan yang kam kirim ke sa untuk bantu sa deng apa yang sa perlu. Epafroditus de su sperti sa pu sodara yang kerja sama-sama deng saya. Kitong sperti tentara yang brani bela Brita Baik ini. 26 De su ingat kam skali. Trus de juga pikiran karna kabar kalo de sakit tu su sampe ke kam. 27 Memang benar, waktu itu de sakit sampe hampir mati. Tapi Allah kasian dia, bukan de saja, Allah juga kasian saya, supaya sa tra tamba sedi lagi. 28 Itu yang, sa lebi rasa harus kirim de balik ke kam situ, supaya kam bisa snang skali waktu liat de lagi. Trus sa juga bisa rasa lebi tenang disini.
29 Jadi, kam harus trima de deng hati yang penu rasa snang skali, karna de itu kam pu sodara yang sama-sama percaya Tuhan. Kam harus kas tunjuk hormat ke orang-orang sperti dia. 30 Karna de hampir mati waktu de kerja untuk Kristus. De mo kas korban diri untuk tolong sa disini, ganti kam.

- FILIPI
- <
- 2
- >

*2:17 2:17 persembahan ‒ Ini persembahan yang sperti minuman. Paulus kasi sama de pu diri deng anggur, yang orang Yahudi siram di tempat bakar korban supaya jadi korban untuk Allah (liat Bilangan 28:1-15).

© 2023 WBT